ИлъэсыщIэм хуагъэхьэзыр
Налшык и утыку нэхъыщхьэхэмрэ къалэ дыхьэпIэхэмрэ ИлъэсыщIэ псей IэрыщIхэр щагъэщIэрэщIащ.
ИлъэсыщIэм ирихьэлIэу къалэр гъэдэхэнымкIэ жэуап зыхь къызэгъэпэщакIуэхэм къызэралъытэмкIэ, псей IэрыщIхэр зэпкърылъхьэгъуафIэщ, зэман куэдкIи къэбгъэсэбэп мэхъу. Псом ящхьэращи, абыхэм я фIыгъэкIэ а щхъуантIагъэхэм ящыщу 10 бжыгъэхэр ди къалащхьэ къудейм и закъуэ щыхъума мэхъу.
ЗэгурыIуэныгъэм, Абхъазым я утыкухэм япэу щагъэува псейхэр цIуугъэнэ зэмылIэужьыгъуэхэмкIэ, «дыжьын уэшххэмкIэ», жэщ уэздыгъэ зэмыфэгъухэмкIэ гъэщIэрэщIащ. Мыбыхэм дахагъкIэ къакIэрыхуркъым «Дубки» сату щIыпIэм и гупэкIэ мы гъэм япэу щагъэува псеишхуэри. Абдеж дыдэм щызэхаублащ ИлъэсыщIэ псейхэм я бэзэрри. Уасэхэр езэгъырабгъущ — сом 250 — 500. Жыгхэр дыдейщ, нэгъуэщI щIыпIэ щагъэкIа яхэткъым. Иужьрей илъэсхэм псейхэм пхъэм къыхэщIыкIа тегъэувапIэхэр хуащI зэрыхъуари цIыхухэм я дежкIэ тыншыгъуэщ.
Шэрэдж Дисэ.
